দে’জ পাবলিশিং কলকাতা মহাশ্বেতা দেবী রচনাসমগ্র বের করেছে কুড়ি খ–। তাতে উপন্যাসের সংখ্যা মেলে ৫৯। গল্প অনেক। নানা রকমের গদ্য আছে এতে। মহাশ্বেতা লিখেছেন বেশুমার। তাঁর রচনার উচ্চতা শুধু অসামান্য বললেই চলে না। প্রচুর পড়াশোনা, দৈনন্দিন পরিশ্রম আর দায়বদ্ধতার নিষ্ঠায় গড়ে উঠেছে তাঁর শিল্পসত্তা। এজন্যে তিনি কোনো আপস করেননি। বলেছেন : ‘আমি লিখতে লিখতে লিখতে শিখেছি’ এবং ‘আমি কোথাও পৌঁছতে চাই বলেই পথ হাঁটছি’। জীবনকে সঁপেছেন তাঁরই আদর্শে ‘প্রয়োজন’ আর ‘অস্তিত্বে’র নিরিখে। প্রশ্ন ওঠে, কেন তিনি ঝাঁসীর রাণী (১৯৫৬) লিখবেন? ১৮৫৭-এর ইতিহাস তো নানা শ্রম্নতি আর স্মৃতিতে গড়া। এই ফাঁদ তাঁকে টানলো কেন! আরো পেছনে বর্গির ইতিহাস তো আরো রহস্যে ঘেরা। প্রায় সবটুকুই রূপকথা-লোককথার চাদরে মোড়ানো। তাতে আগ্রহ কেন! শুধু আগ্রহ নয়, প্রস্ত্ততি নেন তিনি। পড়তে গিয়ে ধন্দে পড়েন। বিপরীতে যুক্তিও গড়েন। কয়েক রকমের ইতিহাস পঠনে পাঠ-আয়ত্তে আনেন। খুঁজে বের করেন রাজবৃত্তের আড়ালে কীভাবে ঢাকা পড়ে আছে গণবৃত্তের ইতিহাস। তাঁর ঝোঁক তৈরি হয়। কারণ, তিনি তো রাজার যুদ্ধ-বিবাদ আর ক্ষমতার ইতিহাস তৈরি করতে বসেননি। রাজার প্রতিপক্ষ কারা ছিল? বা রাজায় রাজায় যুদ্ধ হলে প্রাণ যাওয়া ‘উলুখাগড়া’ইবা কারা! বিস্ময়করভাবে পর্যুদস্ত ওই দলিত শ্রেণির জীবনবৃত্ত। তাদের কথা কেউ জানে না! তাদের নাম-নিশানা কোথাও নেই। শুধু খোকা ঘুমাল পাড়া জুড়ালোর ইতিহাস বলা হয়েছে। কে এরা? এদের শ্রেণিই বা কী? এভাবে প্রশ্নের ভেতর দিয়ে মহাশ্বেতা নিজেকে ভাঙেন, তৈরি করেন, গড়েন। বিস্তর বুদ্ধি আর চিন্তাশক্তির নিষ্ঠায় তিনি একের পর এক গণবৃত্তের মানুষের ইতিহাসে হাত দেন। তবে স্মর্তব্য, মহাশ্বেতা প্রথানুগ ইতিহাসকে একপ্রকার বাতিলই করে দিয়েছেন। কিংবা ‘ঐতিহাসিক উপন্যাসে’র নির্ধারিত সংজ্ঞাকেও আমলে নেননি। তিনি পুরাণ-শ্রেণি-অঞ্চল-লোকশ্রম্নতি-লোকসংস্কার-প্রত্নবীক্ষণের ভেতরে সমাজ-অর্থনীতির বিবর্তিত ধারাকে অনুসন্ধানের প্রয়াস পান। সেখানে কখনো নর্তকীর ইতিহাস, কখনোবা সার্কাসশিল্পীদের জীবনধারা বা ভঙ্গুর সামন্ত সমাজের চিত্র কিংবা নিম্নমধ্যবিত্ত – আবার কখনোবা অধিক অপরিচিত গণমানুষ, দলিত শ্রেণি তাঁর কাঙিক্ষত চরিত্র হয়েছে। কার্যত, সমাজ-মানুষের ধারাটি চিহ্নিত করাই তাঁর লক্ষ্য। বিষয়বস্ত্তও সেভাবে নির্ধারিত। এ-লক্ষ্যে তিনি শিল্পভাষা তৈরি করেন।